CELEX: 62011CN0259
Language: el
Date: 2011-05-26 00:00:00
Title: Υπόθεση C-259/11: Αίτηση για την έκδοση προδικαστικής αποφάσεως, την οποία υπέβαλε το Hoge Raad der Nederlanden (Κάτω Χώρες) στις 26 Μαΐου 2011 — DTZ Zadelhoff vof κατά Staatssecretaris van Financiën

27.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/14
            
         Αίτηση για την έκδοση προδικαστικής αποφάσεως, την οποία υπέβαλε το Hoge Raad der Nederlanden (Κάτω Χώρες) στις 26 Μαΐου 2011 — DTZ Zadelhoff vof κατά Staatssecretaris van Financiën
   (Υπόθεση C-259/11)
   2011/C 252/27
   Γλώσσα διαδικασίας: η ολλανδική
   
      Αιτούν δικαστήριο
   
   Hoge Raad der Nederlanden
   
      Διάδικοι στην υπόθεση της κύριας δίκης
   
   
      Αναιρεσείουσα: DTZ Zadelhoff vof
   
      Αναιρεσίβλητος: Staatssecretaris van Financiën
   
      Προδικαστικά ερωτήματα
   
   
               1)
            
            
               Έχει το άρθρο 13, Β, αρχή και στοιχείο δ', αρχή και σημείο 5, της έκτης οδηγίας (1) την έννοια ότι εμπίπτουν σε αυτό επίσης πράξεις, όπως αυτές που διενεργήθηκαν από την αναιρεσείουσα, οι οποίες στην ουσία αφορούν ακίνητα που είχαν στην κυριότητά τους οι περί ων πρόκειται εταιρίες και την (έμμεση) μεταβίβαση των εν λόγω ακινήτων, απλώς και μόνο λόγω του ότι οι πράξεις αυτές είχαν ως σκοπό και ως αποτέλεσμα να μεταβιβαστούν τα μερίδια των εταιριών αυτών;
            
         
               2)
            
            
               Έχει εφαρμογή η προβλεπόμενη στο άρθρο 13, Β, στοιχείο δ', σημείο 5, αρχή και δεύτερη περίπτωση, της έκτης οδηγίας εξαίρεση από την απαλλαγή αν το κράτος μέλος δεν έχει ασκήσει τη δυνατότητα που του παρέχει το άρθρο 5, παράγραφος 3, αρχή και στοιχείο γ', της έκτης οδηγίας να θεωρεί ως ενσώματα αγαθά τα μερίδια και τις μετοχές των οποίων η κατοχή εξασφαλίζει την περιέλευση, κατά κυριότητα ή κατ’ επικαρπία, ενός ακινήτου;
            
         
               3)
            
            
               Αν στο προηγούμενο ερώτημα πρέπει να δοθεί καταφατική απάντηση, πρέπει ως μερίδια και μετοχές υπό την έννοια της ανωτέρω διατάξεως να νοηθούν και μερίδια σε εταιρίες, οι οποίες έχουν άμεσα ή έμμεσα (μέσω θυγατρικών τους εταιριών ή θυγατρικών των θυγατρικών τους) την κυριότητα ακινήτων, ανεξάρτητα από το αν εκμεταλλεύονται τα ακίνητα αυτά ως τέτοια ή τα χρησιμοποιούν στο πλαίσιο επιχειρήσεως διαφορετικής φύσεως;
            
         
      (1)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49).